थोड़ी देर मे हमे एक बस आती दिखाई दी, लेकिन ये क्या ये तो केवल जोशिमठ तक ही थी. हमने सोचा चलो जोशिमठ तक ही सही वहाँ से तो कोई जीप आदि भी मिल जाएगी लेकिन अगर गेट बंद हो गया तो रात जोशिमठ मे ही बितानी पड़ेगी. खुशकिस्मती से चढ़ते ही थोड़ी देर मे बैठने की सीट भी मिल गयी और हमारे रोमांचक सफ़र के पहिए फिर दौड़ने लगे. शानदार हरे भरे पहाड़, घुमावदार मोड़, माँ अलकनंदा का साथ और उस पर बस मे बज रहे मधुर पहाड़ी गीतों का तड़का सब मिलकर इसे एक रूहानी सफ़र बना रहे थे, लगता था मानो ये सफ़र बस यूँ ही चलता रहे. वाकई मंज़िल से खूबसूरत तो ये सफ़र लग रहा था, ऐसा सोचते हुए हम लोग चले ही जा रहे थे कि अचानक बस रुकने सी लगी, पूछा तो पता चला की दूसरी तरफ से वाहनों की आवाजाही की वजह से इस तरफ का यातायात रोक दिया गया था. जिस जगह पर हमारी बस रुकी थी, ये जगह थी बिरही जो की चमोली और पीपलकोटी के बीच एक छोटा सा दर्शनीय स्थल है और यहीं पर अलकनंदा का संगम बिरही गंगा से होता है. यहाँ हमारी बस लगभग 1 घंटे खड़ी रही और इस बीच हम आसपास की खूबसूरती का मज़ा लेते रहे.